Den verserende bandekonflikt i Aarhus Vest bliver nu imødegået af justitsminister Søren Pape Poulsen (K), der har som mål at gøre det hårdt og surt at være kriminel.

Justitsministeren har nemlig et løfte til borgerne i Aarhus, der den seneste tid har måttet lægge gader til den til tider voldelige konflikt.

- Vi kommer til at smide dem i fængsel, og de kommer til at sidde der længe. Det kan jeg garantere for, siger han til DR.

Gårsdagens skyderi foran Bazar Vest er blot det seneste i rækken i konflikten mellem Black Army og Nørrebro-grupperingen Loyal to Familia, der kæmper om at sætte sig på narkomarkedet i landets næststørste by.

Østjyllands Politi betragter gårsdagens skyderi som et led i den bandekonflikt, der er i gang i Aarhus. Siden slutningen af maj har konflikten ført til en række sammenstød, der – ud over flere skudepisoder – også har betydet, at to mennesker er blevet kørt ned af en personbil, og alene i den første uge af juni blev omkring 100 personer anholdt. Indtil videre er kun 11 fængslet.

Flere betjente til Aarhus

Situationen har fået SF’s rådmand i Aarhus, Thomas Medom, til at kræve flere betjente på gaden. Gerne dem der i dag står ved grænsen. Søren Pape Poulsen vil gerne love det første, men at tage dem fra grænsen kommer ikke til at ske.

- Hvis Østjyllands Politi har brug for backup – flere betjente – så har Rigspolitiet tilkendegivet, at så finder man dem. Det kan være andre kredse, der går ind og bakker op. Men jeg synes, man skal holde tingene hver for sig. Jeg går også ud fra, at de lokale politikere i Aarhus er ligeglad med, hvor betjentene kommer fra. Bare der er ro, siger han.

Søren Pape Poulsen nævner som eksempel på værktøjer, der kan tages i brug, det såkaldte zoneforbud, som politiet kan give til bandemedlemmer, sådan at de ikke længere kan opholde sig i et område.

Han betegner personerne bag skyderierne som ”fuldstændigt vanvittige og bindegale”.

Læs også : Politiinspektør om bandemedlemmer i kvindes bil: Hamrende utilfredsstillende at man skal være bange

S og DF: Ingen betjente væk fra grænsen

Også Socialdemokratiets retsordfører, Trine Bramsen, afviser kravet om at tage betjente fra grænsen til at assistere med at fange bandemedlemmer i Aarhus.

- Det er desværre en lidt for let løsning. Dels vil det skabe yderligere problemer ved grænsen, og problemer med udlændinge over grænsen. Dels er det ikke det, der skal til.

Hun fremhæver, at det første hold af uddannede politikadetter står klar til at aflaste politiet med den midlertidige grænsekontrol fra 1. september. Det vil frigive ressourser til andet politiarbejde.

Samme melding lyder fra Peter Kofod Poulsen, der er retsordfører for Dansk Folkeparti.

- Det er et rigtigt dårligt forslag. Vi har generelt brug for mere politi, men vi løser ikke særligt meget ved at tage nogle få betjente hjem fra grænsen, siger han.

Læs også : Politi om eskalerende bandekonflikt i Aarhus: Vi sætter alt ind for at få det standset